負暄
作者：劉子翬
朝代：宋

paragraphs: 宵寒卧增裯，晝寒起增衣。
何如負暄樂，高堂日暉暉。
引光扉盡闢，追影榻屢移。
妙趣久乃酣，瞑目潛自知。
初如擁紅爐，凍粟消頑肌。
漸如飲醇醪，暖力中融怡。
欠伸百骸舒，爬搔隨意爲。
稍回驕佚氣，頓改酸寒姿。
薰然沐慈仁，天恩豈余私。
願披橫空雲，四海同熙熙。
矯首望扶桑，傾心效園葵。